ALGTEKST-TERVIKTEKST

Kinnitatud rektori 02.05.2016 käskkirjaga nr 70

Digitaalse identiteedi eeskiri

1. Üldsätted
   1. Digitaalse identiteedi (edaspidi TTÜ Uni-ID) eeskiri (edaspidi eeskiri) kehtib kõikidele Tallinna Tehnikaülikooli (edaspidi TTÜ) elektroonilise keskkonna (infosüsteemide) kasutajatele.
   2. Eeskirjaga reguleeritakse TTÜ Uni-ID kasutajatunnuse taotlemist, loomist ja haldust. Eeskiri on osa TTÜ töökorralduse regulatsioonist.
   3. TTÜ Uni-ID haldur on infotehnoloogia osakond. Haldur tagab TTÜ Uni-ID tervikliku toimimise.
2. TTÜ Uni-ID
   1. TTÜ Uni-ID on personaalne kasutajatunnus kasutaja tuvastamiseks ja isikusamasuse kontrollimiseks.
   2. TTÜ Uni-ID genereeritakse:
      1. personali infosüsteemi andmete alusel TTÜs töötavale isikule;
      2. õppeinfosüsteemi andmete alusel TTÜ õppurile;
      3. struktuuriüksuse juhi või tema nimetatud isiku poolt esitatud kirjaliku tellimuse alusel ülikoolivälisele isikule, tähtajaga kuni üks aasta.
   3. TTÜ Uni-ID genereeritakse kasutaja isikuandmetest vastavalt lisas sätestatud algoritmile.
   4. Isikul saab olla vaid üks TTÜ Uni-ID kasutajatunnus.
   5. TTÜ Uni-IDle on määratud automaatselt rollid vastavalt isiku ja TTÜ vahelisele suhtele, v.a punktis 2.2.3 kirjeldatud TTÜ Uni-ID kasutajatunnustele.
3. TTÜ Uni-ID kehtivus
   1. Uni-ID kasutajatunnus tekib automaatselt personali- või õppeinfosüsteemi kande tegemisel vastavalt punktidele 2.2.1 ja 2.2.2. Ülikoolivälise isiku TTÜ Uni-ID tekib vastava kande tegemisest personali infosüsteemi.
   2. TTÜ Uni-ID kasutajatunnus suletakse:
      1. sada päeva pärast töö tegemise aluseks oleva lepingu lõppemist;
      2. sada päeva pärast üliõpilase eksmatrikuleerimist;
      3. tähtajalise kasutajatunnuse tellimuses märgitud kuupäeval.
   3. Muudatusi TTÜ Uni-ID kasutajatunnuse kehtivuses, sh pärast töösuhte lõppu või õppuri eksmatrikuleerimist teeb haldur tähtajaliselt, kuni viieks aastaks:
      1. TTÜs töötava isiku struktuuriüksuse juhi korraldusel;
      2. õppuri dekaani või tema poolt nimetatud isiku korraldusel;
      3. tähtajalise kasutajatunnuse tellimuse esitanud struktuuriüksuse juhi või tema nimetatud isiku korraldusel.
4. TTÜ Uni-ID halduri õigused
   1. TTÜ Uni-ID halduril on õigus TTÜ Uni-ID kasutajatunnuse kehtivus erakorraliselt peatada:
      1. turvaintsidendi ärahoidmiseks või lahendamiseks;
      2. TTÜ või TTÜga seotud isiku mainekahju vältimiseks;
      3. muu kahjuliku tagajärje ärahoidmiseks.
   2. Halduril on õigus jälgida kasutajate tegevust TTÜ Uni-ID kasutamisel, tagades nende seadustest jt õigusaktidest tulenevate õiguste puutumatuse.

Lisa digitaalse identiteedi eeskirjale

TTÜ Uni-ID genereerimise algoritm

Algoritmi rakendatakse kõikidele TTÜ Uni-ID kasutajatunnustele alates sügissemestrist 2015/2016.

TTÜ Uni-ID kasutajatunnus genereeritakse kasutaja nimest 6-tähelisena. Alustatakse 1. kombinatsioonist. Kui seda pole võimalik moodustada või kasutajatunnus on juba kasutusel, võetakse kasutusele järgmine kombinatsioon jne.

Juhul, kui tähtede arv nimes ei anna kokku 6 tähte, siis võetakse nimedest suurim võimalikult suur hulk tähti ja lisatakse juhuslikud lisatähed.

|  |  |  |  |
| --- | --- | --- | --- |
| Kombinatsioon | Tähed eesnimest | Tähed perenimest | Juhuslik lisatäht |
| 1. | 2 | 4 |  |
| 2. | 1 | 5 |  |
| 3. | 3 | 3 |  |
| 4. | 4 | 2 |  |
| 5. | 5 | 1 |  |
| 6. | 0 | 6 |  |
| 7. | 6 | 0 |  |
| 8.\* | eesnimi | perenimi | vajalik arv |
| 9. | 2 | 3 | 1 |
| 10.\* | <= 2 | <= 2 | vajalik arv |

\* – Kombinatsioone proovitakse 20 korda, et leida unikaalne kasutajatunnuse kuju.